# Temporada 2001-2002 de la UE Figueres

Si per alguna cosa es recordarà la temporada 2001-2002 de la Unió Esportiva Figueres no serà precisament pel 13è lloc a la classificació a la lliga de Segona Divisió B, amb 47 punts i més a prop del descens que dels tres primers (Barça B, Espanyol B i Saragossa B), ni tampoc perquè va ser la primera vegada que el Figueres militava al grup 2 (i no 3) de 2a B, barallant-se amb els equips bascos. Als afeccionats de la Unió encara se'ls posa la pell de gallina quan tanquen els ulls i rememoren el gol de Kali Garrido a la pròrroga del partit de 32ns de final de la Copa contra el Barça amb l'estadi de Vilatenim ple a vessar; el recital a Còrdova als quarts de final; l'adéu per la porta gran a Riazor contra el Deportivo en les semifinals, la rebuda a la plaça de l'Ajuntament...
En uns mesos de somni, la Unió de Pere Gratacós i Arseni Comas, i Albert Domínguez a la presidència, es va desfer del Terol (3a), el FC Barcelona (1a), l'Osasuna (1a), el Novelda (2a B) i el Còrdova (2a A) abans de cedir enfront del Deportivo de la Corunya (1a) en unes semifinals agòniques en l'edició 2001-02 de la Copa del Rei.
Un partit històric va ser el de 32ns de final contra el Futbol Club Barcelona en un estadi de Vilatenim ple de gom a gom el 7 de novembre del 2001. El Barça, amb un equip carregat d'internacionals (Xavi Hernández, Carles Puyol, Marc Overmars, Thiago Motta, Geovanni, Saviola...) i amb un pressupost pròxim als 30.000 milions, va veure com un equip modest de la divisió de bronze del futbol espanyol el derrotava a la pròrroga amb un gol de Kali Garrido. Aquell partit fou un aparador per la ciutat mentre la premsa internacional es feia ressò de la humiliant derrota soferta pel Barça. Era la tercera vegada que la Unió derrotava en partit oficial un equip de primera divisió (Hèrcules el 1981 i Espanyol el 1997 havien patit la mateixa situació).
Vint dies més tard, el Figueres derrotava, als 16ns de final i als penals, un altre 1a, l'Osasuna, aguantant amb fermesa defensiva 120 minuts durant els quals l'equip navarrès va dominar clarament el joc. La Unió igualava així la seva millor participació històrica a la Copa, els vuitens de final de la temporada 1980-81.
Els 8ns de final es jugaren el mes de desembre, contra un altre equip de 2a B, el Novelda alacantí. El Figueres va fer bo la victòria per 2-1 al Municipal de Vilatenim, ja que la tornada, a l'estadi de la Magdalena, passada per fang i amb incidents a l'autocar de la Unió al final del partit, va acabar amb empat a 0 gols.
A 4ts de final, el Figueres va haver d'enfrontar-se al Còrdova de 2a A. La inesperada victòria per 0-2 del Figueres a l'estadi Nuevo Arcángel va fer que l'equip es mentalitzés per escriure una de les pàgines daurades de la història del club el 16 de gener de 2002. L'empat a 0 gols a Vilatenim permetia a la Unió accedir per primer cop a la història a semifinals de la Copa del Rei.
El miracle de la Unió va començar a diluir-se a Vilatenim el 24 de gener del 2002, l'últim cop que el camp de Vilatenim s'ompliria de gom a gom. El sevillà Diego Tristán, jugador del Deportivo de la Corunya, tot un 1a (campió de la primera divisió tot just feia 2 temporades, la 1999-00), va fer l'únic gol del partit d'anada de semifinals, la qual cosa significava que totes les aspiracions del Figueres per arribar a la final de la Copa depenien de marcar com a mínim un gol a Riazor. La tornada, doncs, va disputar-se el 30 de gener del 2002 a La Corunya. Diego Tristán va tornar a marcar pel conjunt gallec al minut 7 de partit, la qual cosa volia dir que el Figueres havia de fer 2 gols per classificar-se per a la final. Per posar emoció a aquells minuts finals, l'àrbitre va assenyalar un penal a favor dels alt-empordanesos al minut 90 de partit, que va transformar Piti. El Figueres estava a un sol gol del miracle en temps de descompte, però quan Juli s'escapava sol per encarar el porter rival l'àrbitre va xiular el final del partit. S'acabava el somni.
Però continuaven les celebracions. Aquella nit, unes 200 persones es van acostar a la plaça de l'Ajuntament de Figueres per rebre a l'expedició de la Unió. Amb orquestra de fons, els jugadors del Figueres van ser rebuts com uns herois. Se sentien crits d'Unió! Unió! Pere Gratacós i tots els jugadors van dedicar unes paraules a tots aquells qui es van acostar a la plaça de l'Ajuntament.
L'endemà mateix, va arribar el reconeixement públic per part d'entitats esportives i de fora del món del futbol, com per exemple la recepció dels jugadors al Palau de la Generalitat de Catalunya per part del president Jordi Pujol.
El Figueres era l'equip revelació de la temporada, la premsa en parlava amb sorpresa i simpatia. Fins i tot la Reial Federació Espanyola de Futbol va convidar la plantilla a presenciar la final del torneig que es va celebrar a l'estadi Santiago Bernabéu, el 6 de març de 2002, i que acabaria guanyant precisament el Deportivo davant del Reial Madrid per 2-1.

## Fets destacats

2001
* 28 de juliol: primer partit amistós de la pretemporada, al camp del CE Llançà, amb victòria per 2 gols a 3.
* 25 d'agost: el Figueres cau eliminat de la Copa Catalunya en 6a ronda, a Vilatenim, contra el Terrassa FC, a la tanda de penals.
* 1 de setembre: primera jornada de lliga, a Santa Coloma, contra l'UDA Gramenet, amb empat a 0 gols.
* 7 de novembre: el Figueres elimina, a Vilatenim, el FC Barcelona de Carles Rexach, als 32ns de final de la Copa del Rei, amb un gol de Kali Garrido al minut 1 de la pròrroga.
* 27 de novembre: el Figueres elimina, a Vilatenim, el CA Osasuna de Miguel Ángel Lotina, als 16ns de final de la Copa del Rei, a la tanda de penals.
* 19 de desembre: el Figueres elimina el Novelda CF a la tornada dels vuitens de final de la Copa del Rei, amb un empat a 0 gols a domicili i fent bo el 2-1 de l'anada a Vilatenim.
2002
* 16 de gener: el Figueres elimina el Còrdova CF a la tornada dels quarts de final de la Copa del Rei, amb un empat a 0 gols a Vilatenim, fent bona la victòria 0-2 de l'anada a l'estadi Nuevo Arcángel.
* 30 de gener: el Figueres cau eliminat a l'estadi de Riazor contra el Deportivo de la Corunya a la tornada de semifinals de la Copa del Rei, en un partit que acaba en empat a 1 gols.
* 31 de gener: rebuda institucional de la Unió al Palau de la Generalitat de Catalunya per part del president Jordi Pujol. A la nit, festa i celebracions a Figueres i parlaments dels jugadors, equip tècnic i equip directiu des del balcó de l'Ajuntament de Figueres.
* 18 de maig: últim partit de lliga al camp de la Reial Societat B, amb derrota per 3 gols a 2.

## Plantilla

| Pos. | Jugador | Procedència | Temporada |
| POR | Esteve Moner Écija (Moner) | Cadis CF | 1997-1998 |
| POR | Juan Carlos Caballero Marín (Caballero) | CA Osasuna B | 2001-2002 |
| POR | Félix Campo Alonso (Félix) | CP Cacereño | 2001-2002 |
| DEF | Jordi Freixa Hernández (Freixa) | UE Olot | 1998-1999 |
| DEF | Daniel Fernández Veiras (Dani) | Cartagena FC | 1999-2000 |
| DEF | Fernando Núñez Lázaro (Fernando) | RCD Espanyol | 2000-2001 |
| DEF | Albert Serra Figueras (Serra) | CD Banyoles | 2000-2001 |
| DEF | Jesús Salvador Ruano Cabrera (Ruano) | Cartagena FC | 2000-2001 |
| DEF | Julio Algar Pérez-Castilla (Algar) | Cartagena FC | 2001-2002 |
| DEF | Miguel Ángel Núñez García (Núñez) | CD Móstoles | 2001-2002 |
| DEF | Miguel Ángel Salas Bestard (Salas) | Terrassa FC | 2001-2002 |
| DEF | Arnau Sala Descals (Arnau) | Còrdova CF | 2001-2002 |
| DEF | Sergi Raset Reguero (Raset) | CE L'Hospitalet | 2001-2002 |
| MIG | Àngel Cortada Borràs (Cortada) | Vilobí CF | 1993-1994 |
| MIG | Pere Belmonte Rincón (Piti) | CE Sabadell FC | 1998-1999 |
| MIG | Josep Pagès Berga (Pagès) | UDA Gramenet | 2000-2001 |
| MIG | Víctor Cardona Anglada (Cardona) | Llevant UE | 2001-2002 |
| DAV | Juli Sunyer Serrat (Juli) | AD Guíxols | 1995-1996 |
| DAV | José Luis Peña Revilla (Peña) | Barakaldo CF | 1996-1997 |
| DAV | José Cano Negro (Cano) | FE Figueres | 1999-2000 |
| DAV | Eloi Fontanella Bonjoch (Eloi) | Vilobí CF | 2001-2002 |
| DAV | Antonio Carnero Saavedra (Antonio) | CE Sabadell FC | 2001-2002 |
| DAV | Álex Villanueva Vila (Villanueva) | UE Cornellà | 2001-2002 |
| DAV | José Emilio Guerra Rodríguez (Guerra) | RCD Espanyol juvenil | 2001-2002 |
| DAV | José Félix Garrido Muro (Kali) | Nàstic de Tarragona | 2001-2002 |
Llegenda: · Capità · Juvenil · Lesionat · Altes · Passaport europeu · Extracomunitari · Extracomunitari sense restricció
Altres jugadors utilitzats a la temporada: Carlos Santiago Flotats (FE Figueres), Alexis Almansa Quero (FE Figueres), Robert Fernández Moreno (FE Figueres), Daniel Palomeras Portillo (Vilobí CF)
| Baixes | Destinació |
| Álvaro Iglesias Quintana | UD Lanzarote |
| Alfredo Álvarez d'Arcaya Goikoetxea | CD Logroñés |
| Lauri Soriano Martín | Mérida UD |
| Juan Manuel Pons Bascones | UDA Gramenet |
| Javier Lombardo Rayo | UDA Gramenet |
| Francesc Ruiz Valbuena Rodri | Real Murcia CF |
| Germán Inglés Sánchez | CF Gavà |
| Keko Martínez Jiménez | Terrassa FC |
| José Ramírez Martín | FC Palafrugell |
| Jacobo Ribera Acedo | |
| Juan López Bravo | |
| Javier Prieto Castro | |

## Resultats

* Amistosos
* Copa Catalunya
* Copa del Rei
* Segona Divisió B-Grup 2

## Classificació

| Pos. | Equip | J | G | E | P | GF | GC | DG | pts. |
| 1r | FC Barcelona B | 38 | 21 | 8 | 9 | 73 | 41 | +32 | 71 |
| 2n | RCD Espanyol B | 38 | 19 | 10 | 9 | 63 | 39 | +24 | 67 |
| 3r | Real Zaragoza B | 38 | 19 | 10 | 9 | 54 | 33 | +21 | 67 |
| 4t | CE L'Hospitalet | 38 | 19 | 8 | 11 | 66 | 34 | +32 | 65 |
| 5è | Terrassa FC | 38 | 18 | 9 | 11 | 51 | 36 | +15 | 63 |
| 6è | Real Unión | 38 | 17 | 8 | 13 | 40 | 37 | +3 | 59 |
| 7è | UDA Gramenet | 38 | 17 | 8 | 13 | 47 | 47 | 0 | 59 |
| 8è | CE Mataró | 38 | 16 | 10 | 12 | 60 | 48 | +12 | 58 |
| 9è | UE Lleida | 38 | 16 | 8 | 14 | 56 | 55 | +1 | 56 |
| 10è | CD Logroñés | 38 | 14 | 12 | 12 | 54 | 45 | +9 | 54 |
| 11è | CA Osasuna B | 38 | 12 | 12 | 14 | 39 | 37 | +2 | 48 |
| 12è | CD Calahorra | 38 | 13 | 9 | 16 | 44 | 50 | -6 | 48 |
| 13è | UE Figueres | 38 | 13 | 8 | 17 | 40 | 42 | -2 | 47 |
| 14è | CE Sabadell FC | 38 | 13 | 7 | 18 | 47 | 57 | -10 | 46 |
| 15è | CE Binèfar | 38 | 12 | 9 | 17 | 39 | 53 | -14 | 45 |
| 16è | SD Beasain | 38 | 11 | 11 | 16 | 43 | 61 | -18 | 44 |
| 17è | Real Sociedad B | 38 | 11 | 9 | 18 | 38 | 57 | -19 | 42 |
| 18è | SD Eibar B | 38 | 9 | 11 | 18 | 29 | 48 | -19 | 38 |
| 19è | SD Huesca | 38 | 10 | 5 | 23 | 37 | 58 | -21 | 35 |
| 20è | CD Alfaro | 38 | 7 | 14 | 17 | 33 | 75 | -42 | 35 |
| En groc, els equips que disputaren la lligueta de promoció a Segona Divisió A, i en vermell, els que descendiren a Tercera Divisió. ||||||||||

## Referències

* ↑ «Segunda División B - Grupo 2 - Clasificación» (en castellà). Mundo Deportivo, 20-05-2002. [Consulta: 3 juny 2023].
* ↑ Presas, Narcís. «Quan el Figueres la va fer grossa». Diari Ara, 08-02-2012. [Consulta: 2 juny 2023].
* 1 2 Serra, Marc. «Figueres vuelve a enloquecer» (en castellà). Mundo Deportivo, 28-11-2001. [Consulta: 3 juny 2023].
* 1 2 Lluch Martín, Isaac. «El Barça tasta el primer fracàs de l'era Rexach». Avui, 08-11-2001. [Consulta: 3 juny 2023].
* 1 2 3 4 Canet, Francesc. «El Figueres explota una defensa numantina i engrandeix la seva llegenda en la copa». El Punt, 28-11-2001. [Consulta: 3 juny 2023].
* ↑ Gray, William. «Barcelona shamed by cup defeat» (en anglès). The Telegraph, 08-11-2001. [Consulta: 22 maig 2017].
* 1 2 «3-2: ¡¡¡Figueres fue el verdadero Hércules!!!» (en castellà). Mundo Deportivo, 02-04-1981. [Consulta: 1r juny 2023].
* ↑ Canet, Francesc. «El Figueres posa fi a la imbatibilitat de l'Espanyol a Montjuïc i l'elimina de la copa». El Punt Diari, 30-10-1997. [Consulta: 10 maig 2023].
* 1 2 Serra, Marc. «Figueres vuelve a enloquecer» (en castellà). Mundo Deportivo, 28-11-2001. [Consulta: 3 juny 2023].
* 1 2 Serra, Marc. «El Figueres mete un pie en cuartos» (en castellà). Mundo Deportivo, 13-12-2001. [Consulta: 3 juny 2023].
* 1 2 Canet, Francesc. «Un gol a l'últim moment posa la gloria de jugar els quarts de la copa a l'abast del Figueres». El Punt, 13-12-2001. [Consulta: 3 juny 2023].
* 1 2 Jiménez, Juanfran. «Histórica clasificación del Figueres en Novelda» (en castellà). Mundo Deportivo, 20-12-2001. [Consulta: 3 juny 2023].
* 1 2 Canet, Francesc; Danés, Jordi. «Resistència heroica a Noveida». El Punt, 20-12-2001. [Consulta: 3 juny 2023].
* 1 2 Pérez, Carlos. «El matagigantes Figueres da la sorpresa en Córdoba» (en castellà). Mundo Deportivo, 10-01-2002. [Consulta: 3 juny 2023].
* 1 2 Canet, Francesc. «L'Eurofigueres pren cos». El Punt, 10-01-2002. [Consulta: 3 juny 2023].
* 1 2 Ayala, Manuel. «Que venga el Madrid» (en castellà). Mundo Deportivo, 17-01-2002. [Consulta: 3 juny 2023].
* 1 2 Brosa, Toni. «El Figueres fa realitat el somni». Avui, 17-01-2002. [Consulta: 3 juny 2023].
* ↑ «Third Division Figueres make history» (en anglès). ESPN, 17-01-2002. [Consulta: 22 maig 2017].
* ↑ «L´últim gran ple: la històrica semifinal de Copa contra el Deportivo el 2002». Empordà, 21-08-2011. [Consulta: 22 maig 2017].
* ↑ Arias, Albert. «¡No te rindas Figueres!» (en castellà). Mundo Deportivo, 25-01-2002. [Consulta: 3 juny 2023].
* ↑ Canet, Francesc. «El millor partit i el pitjor resultat». El Punt, 25-01-2002. [Consulta: 3 juny 2023].
* ↑ Clarà, Albert. «La Unió fa tremolar Riazor». Diari de Girona, 31-01-2002. [Consulta: 3 juny 2023].
* 1 2 Danés, Jordi; Canet, Francesc. «Amb tots els honors». El Punt, 31-01-2002. [Consulta: 3 juny 2023].
* 1 2 Muntañola, Esther. «¡Bravo Figueres! La Unió se despide de la Copa con orgullo» (en castellà). Mundo Deportivo, 31-01-2002. [Consulta: 22 maig 2017].
* ↑ Puigbert, Josep. «Festa a Figueres i recepció a la Generalitat, per felicitar la Unió». El Punt, 31-01-2002. [Consulta: 3 juny 2023].
* 1 2 «Honors per als herois». El 9 Esportiu de Catalunya, 01-02-2002. [Consulta: 3 juny 2023].
* 1 2 Puigbert, Josep; Canet, Francesc. «Els herois seran pregoners». El Punt Diari, 01-02-2002. [Consulta: 3 juny 2023].
* ↑ Danés, Jordi; Canet, Francesc. «La gesta del Figueres fa la volta al món i el govern de Veneçuela paga una setmana de vacances a l'equip». El Punt, 31-01-2002. [Consulta: 3 juny 2023].
* 1 2 Clarà, Albert «El president Jordi Pujol va rebre ahir els herois de la Copa» (PDF). Diari de Girona, 01-02-2002, pàg. 30-31 [Consulta: 3 juny 2023].
* ↑ «La plantilla del Figueres, invitada a la final» (en castellà). As, 05-03-2002. [Consulta: 22 maig 2017].
* ↑ Canet, Francesc. «La lluita del Llançà complica la victòria al Figueres». El Punt Diari, 29-07-2001. [Consulta: 1r juny 2023].
* ↑ Verdaguer, Marc. «La ruleta dels penals elimina de forma injusta el Figueres contra el Terrassa». Diari de Girona, 26-08-2001. [Consulta: 1r juny 2023].
* ↑ Roca, Josep Maria. «Debut liguero muy pobre» (en castellà). Mundo Deportivo, 02-09-2001. [Consulta: 1r juny 2023].
* ↑ «La Real B remonta frente al Figueres» (en castellà). Mundo Deportivo, 19-05-2002. [Consulta: 3 juny 2023].